Мастэрс_2013_(снукер)
Ніл Робертсан — Марк Ален
Пасля серыі адыгрышаў у пачатку матча Ален забіў чырвоны ў сярэднюю лузу і набраў 20 балаў, але не забіў чырвоны шар, які стаяў крыху вышэй за сектар D, у верхнюю і аддаў атаку праціўніку, які выканаў серыю ў 66 ачкоў, пасля чаго памыліўся на дальнім чырвоным, пакінуўшы на стале 51 бал. Марк забіў дальні чырвоны, але дапусціў памылку на ружовым пасля яго і прайграў фрэйм, бо на стале заставалася 43 ачкі, а перавага Робертсана складала 45. Снукерыст з Паўночнай Ірландыі атрымаў шанец у другой партыі і зрабіў падыход у 38 балаў, але страціў пазіцыю і быў вымушаны адыгрывацца, пасля чаго, пры ліку 1:39, Ніл памыліўся пры адыгрышы і дазволіў 26-гадоваму Алену здзейсніць пераможны падыход у 49 ачкоў і зраўняць лік у паядынку. У пачатку трэцяга фрэйма пасля адыгрыша 30-гадовага Ніла Робертсана біток упаў у лузу, пасля чаго Марк пачаў атаку, згуляўшы чырвоны з сектара D. Пры ліку 13:0 восьмы нумар пасеву не забіў чарговы чорны шар і аддаў пазіцыю апаненту, які пачаў атаку выдатным плантам і аформіў майстэрскі брэйк у 73 ачкі, пакінуўшы тры чырвоныя на стале і зноў выйшаўшы наперад у матчы — 2:1. Пасля пачатковага ўдару ў чацвёртай партыі Марк Ален пакінуў аўстралійцу магчымасць згуляць дальні чырвоны, але той прамазаў, пасля чаго спартсмен з Паўночнай Ірландыі пачаў атаку і аформіў тотал-клірэнс у 138 балаў (відэа), які перавысіў найвышэйшую серыю турніру ў 136 ачкоў, якую ён жа выканаў у першым раўндзе. Пасля перапынку Робертсан няўдала адыграўся ў пачатку пятага фрэйма і пакінуў свайму праціўніку чырвоны каля сярэдняй лузы, пасля чаго Марк выканаў яшчэ адну выдатную атаку і, набраўшы 72 ачкі ў падыходзе, упершыню выйшаў наперад у матчы — 3:2. У шостай партыі дзеючы чэмпіён Мастэрс, які не набраў ніводнага бала ў двух апошніх фрэймах, забіў дальні чырвоны, але, набраўшы толькі 3 ачкі, памыліўся на нескладаным чырвоным у бліжні вугал і аддаў атаку апаненту, які набраў 20 балаў у падыходзе і адыграўся. Пасля наступнага адыгрышу Ніла яго апанент зрабіў спробу атакаваць у сярэднюю лузу, але памыліўся, а Робертсан забіў дальні чырвоны і пачаў серыю, якую давёў да 111 балаў, зачысціўшы ўсе шары на стале і зраўняўшыся з праціўнікам у ліку — 3:3. Ален спрабаваў забіць дальні чырвоны ў пачатку сёмага фрэйма, але дапусціў памылку і дазволіў атакаваць праціўніку, які набраў 21 бал, а пасля складанага чырвонага не здолеў выйсці на каляровы і адыграўся. Марк Ален адыгрываўся, але прыцэльны чырвоны шар закрануў сіні і выпадкова пайшоў ад яго ў лузу, што дазволіла спартоўцу павесці серыю і набраць 20 ачкоў, пасля чаго ён памыліўся на чорным шары. Аўстралійскі снукерыст узнавіў атаку, дзякуючы забітаму дальняму чырвонаму, але пры ліку 45:20 зноў страціў пазіцыю, не зрабіўшы выхад на чырвоны, а пазней Ален не здолеў выйсці са складанага снукера і атрымаў фол, а таксама аддаў атаку Нілу, які набраў 9 ачкоў і павёў у ліку 58:20 пры 43 ачках на стале. Пасля памылкі чэмпіёна свету 2010 года на сінім шары яго апанент спрабаваў забіць чырвоны ў сярэдзіну, але прамазаў і дазволіў Нілу Робертсану забіць фрэйм-бол, пасля чаго выпадкова забіў апошні чырвоны, на якім хацеў паставіць снукер, і прызнаў паразу ў фрэйме пасля няўдалай спробы згуляць амаль немагчымы чорны даблам — 3:4. Пасля памылкі Робертсана ў пачатку наступнай партыі Марк сумеў павесці серыю і набраць 68 ачкоў, забіўшы фрэйм-бол і пакінуўшы 5 чырвоных на стале, а Робертсан сабраў 30 балаў на чатырох чырвоных, але памыліўся пры спробе паставіць снукер на апошнім чырвоным і здаў фрэйм. Ніл забіў дальні чырвоны ў пачатку дзявятай партыі, але не змог працягнуць атаку, а пазней зноў атрымаў магчымасць павесці серыю пасля памылкі апанента на адыгрышы і выканаў свой другі сэнчуры-брэйк, 101 ачко, зноў выйшаўшы наперад у ліку — 5:4. У пачатку дзясятага фрэйма пяты нумар сусветнага рэйтынгу зноў забіў дальні чырвоны шар, але памыліўся пры гульне ружовага ў сярэдзіну і пакінуў пазіцыю праціўніку, які павёў серыю і набраў 60 ачкоў, але таксама не здолеў забіць чарговы шар у сярэднюю лузу, пакінуўшы 75 балаў на стале. Ніл Робертсан забіў пяць чырвоных праз каляровыя, набраўшы 38 ачкоў, але дрэнна выйшаў на апошні чырвоны і зрабіў адыгрыш, пачаўшы пазіцыйную гульню за пятнаццаты чырвоны шар. Пасля добрага снукера, які паставіў Ален, яго апанент аддаў 8 штрафных ачкоў, а пасля таго, як ён усё ж папаў у чырвоны шар, Марк цудоўным ударам забіў фрэйм-бол і перавёў паядынак у апошнюю адзінаццатую партыю. Снукерыст з Паўночнай Ірландыі сумеў забіць дальні чырвоны, але не выйшаў на каляровы і спрабаваў згуляць зялёны з кропкі даблам у ніжнюю лузу, а пазней паставіў праціўніку снукер за жоўты шар, пакінуўшы пры гэтым чырвоны шар каля правай кутняй лузы. Ніл Робертсан правёў біток ад дальняга борту праз увесь стол і забіў чырвоны, атрымаўшы магчымасць павесці атаку, і аформіў пераможны брэйк у 105 ачкоў, паставіўшы кропку ў матчы — 6:5. Пасля паядынку сам Робертсан назваў гэты выніковы ўдар з снукера «адным з найлепшых удараў, якія ён наносіў» («one of the best shots I've ever played»). Такім чынам, аўстраліец у другі раз у кар'еры і запар выйшаў у паўфінал турніру Мастэрс, пакінуўшы магчымасць стаць чацвёртым снукерыстам у гісторыі, які здолеў абараніць тытул гэтага турніру.